b'\n_START_ARTICLE_\nHostija\n_START_PARAGRAPH_\nHostija (latinsko hostia pomeni \xc5\xbertev oziroma bogovom \xc5\xbertvovana \xc5\xbeival), sveto re\xc5\xa1nje telo ali najsvetej\xc5\xa1i zakrament, kraj\xc5\xa1e najsvetej\xc5\xa1e, je tanek okrogel kruh iz nekva\xc5\xa1enega testa. V \xc5\xa1tevilnih kr\xc5\xa1\xc4\x8danskih Cerkvah se jih uporablja namesto pravega kva\xc5\xa1enega kruha pri zakramentu svete evharistije. Hostija se je razvila iz posebne oblike nekva\xc5\xa1enega kruha, ki ga jedo Judje za pasho (judovsko Veliko no\xc4\x8d).\n_START_SECTION_\nNajsvetej\xc5\xa1i zakrament\n_START_PARAGRAPH_\nKristjani verujejo, da se hostija in vino pri posvetilnem obredu na skrivnosten na\xc4\x8din spremenita v Jezusovo telo in kri. Pri tem materialno ostaneta kruh in vino, v substancialnem pomenu pa postaneta Jezusovo telo in kri - ta pretvorba se v katoli\xc5\xa1ki teologiji imenuje transsubstanciacija. Ta se zgodi vsakokrat pri sveti ma\xc5\xa1i, ko duhovnik izre\xc4\x8de posvetilne besede in povzdigne kruh in vino, pri \xc4\x8demer pride do spremenitve. Posve\xc4\x8dena hostija zato pomeni realno Jezusovo navzo\xc4\x8dnost in zahteva ustrezno spo\xc5\xa1tljiv odnos, ki ga verniki izrazijo s poklekom ali kle\xc4\x8danjem. Tako kot se sam obred imenuje evharistija, tako tudi posve\xc4\x8dena hostija dobi ime evharistije._NEWLINE_Vseeno velja omeniti, da \xc4\x8da\xc5\xa1\xc4\x8denje evharistije ni bilo v navadi do uvedbe praznika Svetega re\xc5\xa1njega telesa v 13. stoletju. Po tem se je \xc4\x8da\xc5\xa1\xc4\x8denje Najsvetej\xc5\xa1ega hitro raz\xc5\xa1irilo po vsej Rimskokatoli\xc5\xa1ki cerkvi in po nekaterih manj\xc5\xa1ih Cerkvah._NEWLINE_Na za\xc4\x8detku obreda \xc4\x8da\xc5\xa1\xc4\x8denja ali adoracije Najsvetej\xc5\xa1ega duhovnik polo\xc5\xbei posve\xc4\x8deno hostijo v mon\xc5\xa1tranco, ki jo potem izpostavi vernikom v \xc4\x8da\xc5\xa1\xc4\x8denje. Glavni sestavni del \xc4\x8da\xc5\xa1\xc4\x8denja so po navadi slovesne litanije. Adoracija pa lahko poteka tudi v tihoti.\n_START_SECTION_\nPeka\n_START_PARAGRAPH_\nHostije se pe\xc4\x8de podobno kot vaflje. Testo, ki je zmes zgolj vode in bele p\xc5\xa1eni\xc4\x8dne moke, se spe\xc4\x8de (oziroma bolj posu\xc5\xa1i kot spe\xc4\x8de) v posebnem peka\xc4\x8du - kle\xc5\xa1\xc4\x8dah. Potem se iz dobljene plo\xc5\xa1\xc4\x8de izre\xc5\xbee okrogle ko\xc5\xa1\xc4\x8dke - hostije. Hostije pogosto pe\xc4\x8dejo redovnice.'